Schmargendorf

**Schmargendorf** (en forvanskning av *Margrevendorf*, som på høytysk skrives *Markgrafendorf*, «markgrevelandsbyen») er en *[[Ortsteil]]* («bydel») i Charlottenburg-Wilmersdorf, innlemmet i Stor-Berlin i 1920. Schmargendorf har til i dag beholdt sin småbykarakter med et eget sentrum konsentrert rundt Breite Straße («Bredgate») og Berkaer Straße. 

## Historie
Etableringen av stedet skjedde sannsynligvis etter 1220 som følge av utvidelsen av markgrevskapet Brandenburg. De askaniske markgrevene stabiliserte området ved å åpne det for nybyggere fra Schwaben, Thüringen, Flandern og Westfalen.

Nybyggerne levde av landbruk, sauedrift og fiske, det siste i Wilmersdorfer *See*, en innsjø som opprinnelig var del av tunneldalen *[[Grunewaldseenkette|Grunewaldsjø-kjeden]]* dannet etter siste istid, men tørrlagt i 1915. 

Wilmersdorfer *See* hadde vært et populært utfluktsmål med sjøbad, dansehall,  kjeglebane og ølservering. Dette tok slutt i forbindelse med det store arbeidet med å få kontroll på avrenning og overskuddsvann foretatt under ledelse av James Hobrecht (1825-1902) som satt i sitt embete som byplanlegger 1885-97. For å hindre oversvømmelser fikk han regulert elven Spree i Berlins byområder, og reist 28 broer. Hobrechts tørrlegging skapte et nytt landskap, der den tørrlagte innsjøen i dag utgjør del av *[[folkepark|Volkspark]]* Wilmersdorf.

Den eldste skriftlige kilde om Schmargendorf er fra 1354. Landsbykirken Schmargendorf ble oppført på denne tiden. På 1400-tallet tilhørte området familien *von Wilmersdorff*. 

Grev von Podewils som da var herre over Dahlem og Schmargendorf, flyttet i 1804 fem bønder fra Dahlem til Schmargendorf. I Preußen stod livegenskapet ved makt helt til oktober 1807, og frem til da kunne von Podewils flytte sine livegne dit han ville.

I 1807 ble det mulig for bøndene å kjøpe sin egen eiendom. Schmargendorf ble eget *Amtsbezirk* («fylkesregion») i 1899 med ca 2&nbsp;000 innbyggere. Rådhuset ble oppført i 1900 på offentlig tomt. Kommunen hadde hatt betydelige inntekter fra dokumentavgift på salg av eiendom til bøndene, og midlene gikk bl.a. til å utvide gaten Hohenzollerndamm til en boulevard etter mønster av Kurfürstendamm.

Landkommunen Schmargendorf ble i 1920 utskilt fra *Landkreisen* Teltow og innlemmet i Stor-Berlin. Der ble Schmargendorf *Ortsteil* i det daværende forvaltningsområdet Wilmersdorf. Fra 2001 ble *Bezirk* («region») Wilmersdorf innlemmet i Charlottenburg-Wilmersdorf. Flere virksomheter og institusjoner i Schargendorf bærer fremdeles navnet Wilmersdorf, som for eksempel *Kraftwerk* Wilmersdorf og *Stadtbad* Wilmersdorf.

## Geografi
Schmargendorf ligger på høydedraget Teltow sørvest i Berlin med en gjennomsnittlig høyde over havet på 40 meter. I nord grenser den til Halensee, i øst til Wilmersdorf, i sør til Dahlem og i vest til Grunewald.

## Næringsliv
De 102 meter høye skorsteinene til Wilmersdorf oljekraftverk er et vartegn for Schmargendorf. Her finnes også sigarettfabrikken Reemtsma og skolebokforlaget Cornelsen. 

## Bildegalleri

Fil:Dorfkirche Berlin Schmargendorf.jpg|Landsbykirken (tysk: *Dorfkirche*) i Schmargendorf  fra 1300-tallet.
Fil:Funkturm Berlin View 05.jpg|Wilmersdorf kraftverk i Schmargendorf sett fra *[[Funkturm i Berlin|Funkturm]]*. I forgrunnen ringveien *Bundes[[autobahn]]* A 100.
Fil:Kreuzkirche Turm morgens.jpg|Tårnet på *Kreuzkirche* («korskirken»).
Fil:Berlin-Schmargendorf Karte.png|Kart over Schmargendorf.


## Våpen
Landkommuner skulle egentlig ikke ha våpen, men Schmargendorf fikk likevel et våpen 9. mai 1903. Våpenet er skrådelt. I det øverste feltet er en voksen rød hjort med forgylt gevir, og i det nederste blå feltet en forsølvet lilje. Begge halvdelene symboliserer de familiene som engang eide Schmargendorf: Hjorten er våpenet til slekten som kom fra den bayerske Podewilsslekten og liljen fra slekten von Wilmersdorf som ervervet deler av Schmargendorf i løpet av 1300-tallet. 

Ved innlemmelsen i Stor-Berlin mistet våpenet sin gyldighet og forsvant fra offisiell bruk.

## Referanser


## Eksterne lenker
* 
*  Om Schmargendorf på berlin.de